I påskedagene er politiet på vejene, hvor de gennemfører en indsats mod spiritus- og narkotikakørsel.

Traditionen tro laver politiet en landsdækkende indsats mod spiritus- og narkotikakørsel i påsken. I Nordjylland er de også på vejene. I påsken mødes man til påskefrokoster, hvor der ofte er alkohol på bordet, og det er med til at øge risikoen for spirituskørsel. Politiet opfordrer derfor til, at man på forhånd har aftalt, hvem der kører hjem, eller at folk tager en bus eller taxa, når de skal hjem. Spiritusbilister er involveret i hver femte dødsulykke i trafikken. Udover spiritusbilister kigger politiet også godt efter bilister, som er påvirket af narkotika eller medicin i påskeindsatsen. Der er et stigende antal sigtelser af bilister, der er påvirket af medicin eller narkotika. En af grundene er, at politiet har fået bedre redskaber til at kontrollere bilisterne.